CELEX: 32018R0674
Language: et
Date: 2017-11-17 00:00:00
Title: Komisjoni delegeeritud määrus (EL) 2018/674, 17. november 2017, millega täiendatakse Euroopa Parlamendi ja nõukogu direktiivi 2014/94/EL seoses L-kategooria mootorsõidukite laadimispunktidega, siseveesõidukite kaldaäärse elektrivarustusega ja veesõidukite veeldatud maagaasi tanklatega ning muudetakse kõnealust direktiivi gaasilise vesiniku tankimiseks ette nähtud mootorsõidukite ühenduspesade osas (EMPs kohaldatav tekst )

4.5.2018   
            
            
               ET
            
            
               Euroopa Liidu Teataja
            
            
               L 114/1
            
         KOMISJONI DELEGEERITUD MÄÄRUS (EL) 2018/674,
   17. november 2017,
   millega täiendatakse Euroopa Parlamendi ja nõukogu direktiivi 2014/94/EL seoses L-kategooria mootorsõidukite laadimispunktidega, siseveesõidukite kaldaäärse elektrivarustusega ja veesõidukite veeldatud maagaasi tanklatega ning muudetakse kõnealust direktiivi gaasilise vesiniku tankimiseks ette nähtud mootorsõidukite ühenduspesade osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. oktoobri 2014. aasta direktiivi 2014/94/EL alternatiivkütuste taristu kasutuselevõtu kohta, (1) eelkõige selle artikli 4 lõiget 14, artikli 5 lõiget 3 ja artikli 6 lõiget 11,
   ning arvestades järgmist:
   
               (1)
            
            
               Komisjoni standardimistöö eesmärk on saavutada see, et tankimis- ja laadimispunktide koostalitlust tagavad tehnilised kirjeldused oleksid kindlaks määratud Euroopa või rahvusvahelistes standardites ja et nendes kirjeldustes võetaks arvesse kehtivaid Euroopa standardeid ja asjakohaseid rahvusvahelisi standardimismeetmeid.
            
         
               (2)
            
            
               Vastavalt Euroopa Parlamendi ja nõukogu määruse (EL) nr 1025/2012 (2) artikli 10 lõikele 1 taotles komisjon, (3) et Euroopa Standardikomitee CEN ja Euroopa Elektrotehnika Standardikomitee Cenelec töötaksid välja ja võtaksid vastu asjakohased Euroopa standardid või muudaksid kehtivaid Euroopa standardeid, milles käsitletakse järgmist: maantee- ja meretranspordi ning siseveeliikluse elektrivarustus; maanteetranspordi vesinikuvarustus; maantee- ja meretranspordi ning siseveeliikluse maagaasi- ja biometaanivarustus.
            
         
               (3)
            
            
               Euroopa tööstus on heaks kiitnud CENi ja Ceneleci koostatud standardid, et kogu liidus oleks tagatud eri kütuseid kasutavate maismaa- ja veesõidukite liikumine.
            
         
               (4)
            
            
               13. juuli 2017. aasta kirjaga teatasid CEN ja Cenelec komisjonile, milliseid standardeid on kavas kohaldada L-kategooria mootorsõidukite jaoks ette nähtud üldkasutatavate vahelduvvoolu-laadimispunktide suhtes.
            
         
               (5)
            
            
               Standardi EN ISO 17268 „Gaseous hydrogen land vehicle refuelling connection devices“ („Maismaasõidukite gaasilise vesinikuga tankimise ühendusseadmed“) võtsid CEN ja Cenelec vastu 2016. aasta juulis ja avaldasid 2016. aasta novembris.
            
         
               (6)
            
            
               Standardi EN ISO 20519 „Ships and marine technology – Specification for bunkering of liquefied natural gas fuelled vessels“ („Veesõidukid ja meretehnoloogia. Veeldatud maagaasi kütusena kasutavad veesõidukid“) võtsid CEN ja Cenelec vastu ja avaldasid 2017. veebruaris.
            
         
               (7)
            
            
               Enne seda, 2009. aasta detsembris, võeti vastu standard EN 15869-2 „Inland navigation vessels – Electrical shore connection, three phase current 400 V, up to 63 A, 50 Hz – Part 2: Onshore unit, safety requirements“ („Siseveesõidukid. Elektriühendus kaldaga kolmefaasilise vooluga 400 V, kuni 63 A, 50 Hz. 2. osa. Kaldaüksuse ohutusnõuded“), mis avaldati 2010. aasta veebruaris.
            
         
               (8)
            
            
               Konsulteeriti säästva transpordi foorumi eksperdirühmaga, kes esitas oma soovitused.
            
         
               (9)
            
            
               Seega peaks komisjon direktiivi 2014/94/EL vastavalt täiendama ja muutma, osutades CENi ja Ceneleci koostatud Euroopa standarditele.
            
         
               (10)
            
            
               Kui tuleb kehtestada uued direktiivi 2014/94/EL II lisas kindlaks määratud tehnilised kirjeldused või neid delegeeritud õigusaktidega ajakohastada või täiendada, tuleb järgida 24-kuulist üleminekuaega. Standardite avaldamise kuupäevad lepiti kokku pärast CENi ja Ceneleciga peetud arutelu, võttes arvesse direktiiviga 2014/94/EL kehtestatud kuupäeva, mil võetakse kasutusele uued tankimis- ja laadimispunktid, asjaomaste tehnikalahenduste kujunemist ning rahvusvaheliste standardiorganisatsioonide jooksvat tegevust,
            
         ON VASTU VÕTNUD KÄESOLEVA MÄÄRUSE:
   Artikkel 1
   Võimsusega kuni 3,7 kVA L-kategooria mootorsõidukite jaoks ette nähtud üldkasutatavad vahelduvvoolu-laadimispunktid varustatakse koostalitluse võimaldamiseks vähemalt ühega järgmistest:
   
               a)
            
            
               3a-tüüpi pistikupesad või sõiduki-pistikühendused, mida on kirjeldatud standardis EN 62196-2 (3. laadimisviisi jaoks);
            
         
               b)
            
            
               pistikupesad või sõiduki-pistikühendused, mis vastavad standardile IEC 60884 (1. või 2. laadimisviisi jaoks).
            
         Võimsusega üle 3,7 kVA L-kategooria mootorsõidukite jaoks ette nähtud üldkasutatavad vahelduvvoolu-laadimispunktid varustatakse koostalitluse võimaldamiseks vähemalt 2. tüüpi pistikupesade või sõiduki-pistikühendustega, nagu on kirjeldatud standardis EN 62196-2.
   Artikkel 2
   Siseveesõidukite kaldaäärne elektrivarustus peab vastama standardile EN 15869-2 „Inland navigation vessels – Electrical shore connection, three phase current 400 V, up to 63 A, 50 Hz - Part 2: Onshore unit, safety requirements“ („Siseveesõidukid. Elektriühendus kaldaga kolmefaasilise vooluga 400 V, kuni 63 A, 50 Hz. 2. osa. Kaldaüksuse ohutusnõuded“).
   Artikkel 3
   Selliste siseveesõidukite ja merelaevade veeldatud maagaasi tanklad, mis ei ole hõlmatud rahvusvahelise koodeksiga veeldatud gaasi mahtlastina vedavate laevade ehituse ja seadmete kohta, peavad vastama standardile EN ISO 20519.
   Artikkel 4
   Direktiivi 2014/94/EL II lisa punkt 2.4 asendatakse järgmisega:
   
      
                  „2.4.
               
               
                  Mootorsõidukite ühenduspesad gaasilise vesiniku tankimiseks peavad vastama standardile EN ISO 17268 „Gaseous hydrogen land vehicle refuelling connection devices“ („Maismaasõidukite gaasilise vesinikuga tankimise ühendusseadmed“)“.
               
            
   Artikkel 5
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 24. maist 2020.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. november 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 307, 28.10.2014, lk 1.
   
      (2)  Euroopa Parlamendi ja nõukogu 25. oktoobri 2012. aasta määrus (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).
   
      (3)  M/533 – komisjoni 12. märtsi 2015. aasta rakendusotsus C(2015) 1330 final standardimistaotluse kohta, mis on esitatud Euroopa standardiorganisatsioonidele Euroopa Parlamendi ja nõukogu määruse (EL) nr 1025/2012 kohaselt Euroopa alternatiivkütuste taristu alaste standardite koostamise kohta.